钦定古今图书集成/方舆汇编/职方典/第1145卷 > 《西郭桥记》刘丹
## 钦定古今图书集成/方舆汇编/职方典/第1145卷 > 《西郭桥记》刘丹

圣人肇始造舟，后代相沿不易。梁溠有服、随之说，栈
剑为资蜀之要，取诸《大壮》以济，不通于梯山之徒，纳
职之命，传国之利，厚家之货，不可斯须而废。其有不
欺女信，嫉恶蛟毒，良以期征于纳履，让或伏身于见
执，发机虽异，而致名之迹同也。夏禹疏洪水，除其昏
垫；庖羲乘马牛，广乎运载：皆垂致远之计，将以贻厥
后嗣。国以人为本，民以食为天，行李滞塞，何繇遂于
谋生哉？以身观身，以国观国，自天子至于庶人，无有
不因力制造，取赡于民之业矣。楚郢之境，西浮汉江，
草刱之始，东驰京岭。古风遗事，有阳春白雪之美，凄
然不变，中改温中之邑，仍角陵之井，次易新阳之号，
立京山之称。会府无巨川之济，归里“及巾车之敝”，誓
心无题柱之所，携手绝叙离之地，冬涸则丘坎险涩，
夏涨则奔腾浩淼，憧憧来往，行人阻之。我州尊荥阳
郑公，权衡以心，利剑在手，乱北阙以作牧，褰赤帷以
御人，必能刳剔奸邪，惩革污俗。不然，何以克成斯役，
以安疲庶？京兆韦于屈为宰，服黄绶于鄂潜，绾铜章
于郢上，下马而黠吏“破胆，爱民而政声盈耳。”先难后
易，靡不有初；恕己检躬，终亦如始。矧能贬食省用，均
赋守官，捐不急之繇，行以时之政。木取于市，百倍于
市；价庸于工，毕乐于工。“可谓悦以使民，民忘其劳也。”
凿堆补罅，迁曲于直；夷陵就谷，奠础于水。平板干法
于砥砺，具畚筑削于高阜。凭修阑而植发运眼，亘虬
梁而晴虹可指。然后施诸赭雘，饰以皓粉，树华刹而
表道，刻坚珉以旌德。不惟招襁负，接土物，抑乃光里
闬，壮郛郭。使后躅动《思贤》之咏，居人怀勿剪之感。余
名窃佐州，承牒观风，兼以求瘼，睹奇绩而不刊不立，
孤为僚而徒饮徒啄。书之于石，以彰永好。甲戌之岁
建卯戊午之日，且题且记，告于守者。